CELEX: 32021D0945
Language: fi
Date: 2021-06-10 00:00:00
Title: Komission täytäntöönpanopäätös (EU) 2021/945, annettu 10 päivänä kesäkuuta 2021, Romanian ilmoittamasta luonnoksesta asetukseksi, joka koskee kalan tuoreudesta annettavia tietoja (tiedoksiannettu numerolla C(2021) 4052) (Ainoastaan romaniankielinen teksti on todistusvoimainen) (ETA:n kannalta merkityksellinen teksti)

14.6.2021   
               
               
                  FI
               
               
                  Euroopan unionin virallinen lehti
               
               
                  L 210/48
               
            
         KOMISSION TÄYTÄNTÖÖNPANOPÄÄTÖS (EU) 2021/945,
         annettu 10 päivänä kesäkuuta 2021,
         Romanian ilmoittamasta luonnoksesta asetukseksi, joka koskee kalan tuoreudesta annettavia tietoja
         
            
               (tiedoksiannettu numerolla C(2021) 4052)
            
         
         (Ainoastaan romaniankielinen teksti on todistusvoimainen)
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon elintarviketietojen antamisesta kuluttajille 25 päivänä lokakuuta 2011 annetun Euroopan parlamentin ja neuvoston asetuksen (EU) N:o 1169/2011 (1) ja erityisesti sen 45 artiklan 4 kohdan,
         sekä katsoo seuraavaa:
         
                     (1)
                  
                  
                     Romanian viranomaiset ilmoittivat komissiolle 18 päivänä marraskuuta 2019 asetuksen (EU) N:o 1169/2011 45 artiklan 1 kohdan mukaisesti luonnoksesta kansalliseksi asetukseksi, joka koskee vaatimusta, jonka mukaan talouden toimijoiden on varmistettava, että kuluttajat saavat tietoa kalan tuoreudesta, jäljempänä ’asetusluonnos’.
                  
               
                     (2)
                  
                  
                     Asetuksessa (EU) N:o 1169/2011 säädetään yleisistä periaatteista, vaatimuksista ja velvollisuuksista, jotka liittyvät elintarviketietoihin ja erityisesti elintarvikkeiden merkintöihin. Tämän osalta asetuksen (EU) N:o 1169/2011 9 artiklan 1 kohdassa luetellaan tiedot, joiden ilmoittaminen elintarvikkeista on pakollista 10–35 artiklan mukaisesti, jollei poikkeuksista muuta johdu.
                  
               
                     (3)
                  
                  
                     Asetuksen (EU) N:o 1169/2011 39 artiklan 1 kohdassa säädetään, että 9 artiklan 1 kohdassa ja 10 artiklassa tarkoitettujen pakollisten tietojen lisäksi jäsenvaltiot voivat 45 artiklassa säädetyn menettelyn mukaisesti toteuttaa toimenpiteitä, joilla vaaditaan antamaan sellaisia pakollisia lisätietoja tietyntyyppisistä elintarvikkeista tai elintarvikkeiden ryhmistä, jotka ovat perusteltuja vähintään yhdestä seuraavista syistä: kansanterveyden suojelu, kuluttajansuoja, petostentorjunta tai teollisoikeuksien ja kaupallisten oikeuksien suojeleminen, alkuperänimitysten ja alkuperämerkintöjen suojeleminen sekä vilpillisen kilpailun estäminen.
                  
               
                     (4)
                  
                  
                     Ottamalla käyttöön kansallisia toimenpiteitä, joilla vaaditaan antamaan kuluttajille tietoja kalan tuoreudesta, asetusluonnoksella vahvistetaan asetuksen (EU) N:o 1169/2011 39 artiklan 1 kohdassa tarkoitettuja tietyistä elintarvikkeiden ryhmistä annettavia pakollisia lisätietoja. Sen vuoksi on tarpeen tutkia, onko asetusluonnos edellä mainittujen asetuksen vaatimusten ja Euroopan unionin toiminnasta tehdyn sopimuksen määräysten mukainen.
                  
               
                     (5)
                  
                  
                     Ilmoitetun asetusluonnoksen 2 artiklassa säädetään, että talouden toimijoiden on esitettävä välittömästi luonnonvaraisen tai viljellyn, pakkaamattoman kokonaisen tuoreen kalan yhteydessä jokin seuraavista neljästä merkinnästä: a) tämä kala pyydettiin 0–2 päivää sitten, b) tämä kala pyydettiin 2–3 päivää sitten, c) tämä kala pyydettiin 3–4 päivää sitten tai d) tämä kala pyydettiin yli viisi päivää sitten.
                  
               
                     (6)
                  
                  
                     Romanian viranomaiset selittävät, että asetusluonnoksen tarkoituksena on varmistaa, että romanialaiset kuluttajat saavat paremmin tietoa siitä, miten tuoreita tuotteita, tässä tapauksessa kalaa, pidetään heille kaupan sekä siitä, että heille tarjotut tuotteet eivät vaikuta kielteisesti heidän elämäänsä tai terveyteensä. Romanian viranomaiset selittävät, että kansallisen kuluttajansuojaviranomaisen (ANPC) tarkastuksissa on käynyt ilmi, että tuoreena kalana pidetään kaupan elintarvikkeita, jotka eivät itse asiassa ole tuoreita, mikä vaarantaa niitä käyttävien kuluttajien terveyden.
                  
               
                     (7)
                  
                  
                     Komission selvennyspyynnön jälkeen Romanian viranomaiset selvensivät 25 päivänä kesäkuuta 2020 päivätyllä kirjeellä asetusluonnoksen soveltamisalaa sekä tietoja, joita kuluttajille on annettava, ja toistivat sen antamista koskevat perustelut.
                  
               
                     (8)
                  
                  
                     Asetuksen (EU) N:o 1169/2011 1 artiklan 4 kohdassa säädetään, että asetusta sovelletaan rajoittamatta merkintävaatimuksia, joista säädetään tiettyihin elintarvikkeisiin sovellettavissa unionin erityissäännöksissä.
                  
               
                     (9)
                  
                  
                     Kalastus- ja vesiviljelytuotealan yhteisestä markkinajärjestelystä 11 päivänä joulukuuta 2013 annetussa Euroopan parlamentin ja neuvoston asetuksessa (EU) N:o 1379/2013 (2) vahvistetaan kalojen kaupan pitämistä koskevat yhteiset vaatimukset, mukaan lukien kuluttajille tiedottamista koskevat erityissäännökset. Siinä säädetään muun muassa kuluttajille annettavista pakollisista ja vapaaehtoisista tiedoista, jotka on ilmoitettava unionissa kaupan pidettävistä kalastus- ja vesiviljelytuotteista niiden alkuperästä tai kaupan pitämisen tavasta riippumatta.
                  
               
                     (10)
                  
                  
                     Asetuksen (EU) N:o 1379/2013 35 artiklan 1 kohdan a–e alakohdassa säädetään viidestä pakollisesta merkinnästä, joita sovelletaan erityisesti kalastus- ja vesiviljelytuotteisiin. Asetuksen (EU) N:o 1379/2013 39 artiklan 1 kohdan a alakohdan mukaan kalastustuotteiden pyyntipäivä tai vesiviljelytuotteiden nostopäivä kuuluu tietoihin, jotka voidaan ilmoittaa vapaaehtoisuuden pohjalta edellyttäen, että ne ovat selviä ja yksiselitteisiä.
                  
               
                     (11)
                  
                  
                     Vaikka asetusluonnoksessa vaaditut tiedot on ilmaistu eri tavoin, ne vastaavat pyyntipäivää tai nostopäivää koskevien tietojen ilmoittamista. Asetusluonnoksen 2 artiklassa olevien tietojen perusteella kuluttaja voi laskea pyyntipäivän tai nostopäivän. Niillä on myös sama tarkoitus kuin pyyntipäivän tai nostopäivän ilmoittamisella eli tiedon antaminen kuluttajille kalan tuoreudesta.
                  
               
                     (12)
                  
                  
                     Koska pyyntipäivää tai nostopäivää koskevien tietojen antaminen on yhdenmukaistettu EU:n tasolla vapaaehtoisena merkintänä, jäsenvaltiot eivät saa vaatia pyyntipäivää tai nostopäivää koskevia tietoja pakollisena lisätietona. Tällainen kansallinen toimenpide olisi ristiriidassa unionin oikeuden säännösten kanssa.
                  
               
                     (13)
                  
                  
                     Lisäksi terveyden suojelu ja kuluttajille tiedottaminen, jotka ovat Romanian viranomaisten mukaan syynä kansallisen toimenpideluonnoksen hyväksymiseen, ovat asetuksen (EU) N:o 1379/2013 tavoitteita. Tämä käy ilmi kyseisen asetuksen johdanto-osan 20 ja 21 kappaleesta sekä 7 artiklan 1 kohdan c alakohdasta ja 35 artiklan 1 kohdan e alakohdasta.
                  
               
                     (14)
                  
                  
                     EU:n lainsäädännössä annetaan toimivaltaisille kansallisille viranomaisille keinot suojella ihmisten terveyttä ja turvallisuutta ja varmistaa, että kuluttajia ei johdeta harhaan niiden alueella markkinoille saatettujen kalastustuotteiden ominaisuuksista.
                  
               
                     (15)
                  
                  
                     Euroopan parlamentin ja neuvoston asetuksen (EY) N:o 178/2002 (3) 14 artiklan 1 kohdan mukaan markkinoille ei saa saattaa elintarvikkeita, jotka eivät ole turvallisia.
                  
               
                     (16)
                  
                  
                     Asetuksen (EY) N:o 178/2002 17 artiklan 2 kohdassa jäsenvaltioiden toimivaltaisille viranomaisille vahvistetaan yleinen velvoite seurata ja valvoa, että elintarvikelainsäädännön vaatimukset on pantu kattavasti ja tehokkaasti täytäntöön kaikissa elintarvikeketjun vaiheissa.
                  
               
                     (17)
                  
                  
                     Asetuksen (EY) N:o 178/2002 17 artiklan 1 kohdassa elintarvikealan toimijoille asetetaan velvoite osallistua aktiivisesti elintarvikelainsäädännön vaatimusten täytäntöönpanoon varmistamalla, että kyseisiä vaatimuksia noudatetaan. Elintarvikealan toimijoilla on ensisijainen oikeudellinen vastuu elintarvikelainsäädännön noudattamisesta ja erityisesti elintarvikkeiden turvallisuuden varmistamisesta.
                  
               
                     (18)
                  
                  
                     Asetuksen (EU) N:o 1169/2011 7 artiklan 1 kohdan a alakohdassa edellytetään, että elintarviketiedot eivät saa johtaa harhaan elintarvikkeen erityispiirteiden ja erityisesti sen luonteen, yksilöllisyyden, ominaisuuksien, koostumuksen, määrän, säilyvyyden, alkuperämaan tai lähtöpaikan, valmistus- tai tuotantomenetelmän osalta.
                  
               
                     (19)
                  
                  
                     EU:n lainsäädännössä annetaan toimivaltaisille kansallisille viranomaisille keinot suojella ihmisten terveyttä ja turvallisuutta ja varmistaa, että kuluttajia ei johdeta harhaan niiden alueella markkinoille saatettujen kalastustuotteiden ominaisuuksista, joten kansallista toimenpidettä ei voida perustella näillä syillä.
                  
               
                     (20)
                  
                  
                     Edellä mainitut seikat huomioon ottaen asetusluonnoksen säännökset, jotka koskevat vaatimusta, jonka mukaan talouden toimijoiden on varmistettava, että kuluttajille annetaan tietoa kalan tuoreudesta, olisivat asetuksen (EU) N:o 1379/2013 39 artiklan 1 kohdan a alakohdan vastaisia.
                  
               
                     (21)
                  
                  
                     Näiden havaintojen perusteella komissio antoi 22 päivänä syyskuuta 2020 asetusluonnoksesta kielteisen lausunnon asetuksen (EU) N:o 1169/2011 45 artiklan 3 kohdan nojalla. Komissio antoi kielteisen lausunnon tiedoksi Romanian viranomaisille 23 päivänä syyskuuta 2020.
                  
               
                     (22)
                  
                  
                     Romanian viranomaisia olisi näin ollen kehotettava olemaan hyväksymättä ilmoittamaansa asetusta.
                  
               
                     (23)
                  
                  
                     Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Romania ei saa hyväksyä 18 päivänä marraskuuta 2019 ilmoitettua asetusluonnosta, joka koskee talouden toimijoiden velvollisuutta antaa kuluttajille tietoa kalan tuoreudesta.
         
         
            2 artikla
            Tämä päätös on osoitettu Romanialle.
         
         
            Tehty Brysselissä 10 päivänä kesäkuuta 2021.
            
               
                  Komission puolesta
               
               Stella KYRIAKIDES
               
                  Komission jäsen
               
            
         
         
            (1)  Euroopan parlamentin ja neuvoston asetus (EU) N:o 1169/2011, annettu 25 päivänä lokakuuta 2011, elintarviketietojen antamisesta kuluttajille, Euroopan parlamentin ja neuvoston asetusten (EY) N:o 1924/2006 ja (EY) N:o 1925/2006 muuttamisesta sekä komission direktiivin 87/250/ETY, neuvoston direktiivin 90/496/ETY, komission direktiivin 1999/10/EY, Euroopan parlamentin ja neuvoston direktiivin 2000/13/EY, komission direktiivien 2002/67/EY ja 2008/5/EY sekä komission asetuksen (EY) N:o 608/2004 kumoamisesta (EUVL L 304, 22.11.2011, s. 18).
         
            (2)  Euroopan parlamentin ja neuvoston asetus (EU) N:o 1379/2013, annettu 11 päivänä joulukuuta 2013, kalastus- ja vesiviljelytuotealan yhteisestä markkinajärjestelystä ja neuvoston asetusten (EY) N:o 1184/2006 ja (EY) N:o 1224/2009 muuttamisesta sekä neuvoston asetuksen (EY) N:o 104/2000 kumoamisesta (EUVL L 354, 28.12.2013, s. 1).
         
            (3)  Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EYVL L 31, 1.2.2002, s. 1).